b'\n_START_ARTICLE_\nTest Rosa de Bengala\n_START_SECTION_\nDiagn\xc3\xb2stic de la brucel\xc2\xb7losi (principalment bovina)\n_START_PARAGRAPH_\nLa prova Rosa de Bengala s\'utilitza molt en el diagn\xc3\xb2stic de la brucel\xc2\xb7losi (en els humans coneguda com a febre de Malta) per la seva rapidesa, senzillesa i efic\xc3\xa0cia, ja que es tracta d\'un test molt espec\xc3\xadfic i sensible. S\'utilitza principalment com a aproximaci\xc3\xb3 diagn\xc3\xb2stica immediata. Aquests dos factors el converteixen en una bona prova de screening o despistatge inicial. Els seus falsos negatius es limiten a malalts amb processos de pocs dies d\'evoluci\xc3\xb3._NEWLINE_Va ser recomanada per la FAO/OMS (1986) per al Comit\xc3\xa8 Mixt d\'Experts en Brucel\xc2\xb7losi._NEWLINE_Aquest test en el diagn\xc3\xb2stic de brucel\xc2\xb7losi, \xc3\xa9s una prova senzilla de r\xc3\xa0pida aglutinaci\xc3\xb3 puntual en porta. \xc3\x89s una prova fonamentalment qualitativa, ja que a partir de la barreja del s\xc3\xa8rum reactiu sense diluir hum\xc3\xa0 o animal, posat en contacte amb una suspensi\xc3\xb3 bacteriana com a antigen barrejada amb el colorant, \xc3\xa9s capa\xc3\xa7 de detectar la pres\xc3\xa8ncia o abs\xc3\xa8ncia d\'anticossos contra Brucella. _NEWLINE_Aquesta prova d\'aglutinaci\xc3\xb3 permet un diagn\xc3\xb2stic immediat, normalment s\'utilitza com a antigen una suspensi\xc3\xb3 bacteriana de c\xc3\xa8l\xc2\xb7lules mortes de B. abortus biotipus 1 (cepa S99 o S1119-3), a la que se li afegeix el colorant Rosa de Bengala, i a aquest se l\'enfronta al s\xc3\xa8rum problema sense diluir del possible afectat._NEWLINE_La B. abortus afecta majorit\xc3\xa0riament a bestiar bov\xc3\xad, tot i que tamb\xc3\xa9 pot afectar a l\'\xc3\xa9sser hum\xc3\xa0, la biovarietat 1 \xc3\xa9s la m\xc3\xa9s maligna per a aquest, seguida de la 3 i la 6. Per\xc3\xb2 \xc3\xa9s B. melitensis la considerada com a m\xc3\xa9s pat\xc3\xb2gena per a l\'home.\n_START_SECTION_\nProducci\xc3\xb3 d\'antigen i procediment de la prova\n_START_PARAGRAPH_\nSegons el manual de brucel\xc2\xb7losi bovina de l\'OIE, l\'antigen es prepara recollint per centrifugaci\xc3\xb3 a 23000 g (unitat d\'acceleraci\xc3\xb3 de la gravetat) durant 10 minuts a 4\xc2\xa0\xc2\xb0C les c\xc3\xa8l\xc2\xb7lules mortes de B. abortus i resuspenent-les uniformement en una soluci\xc3\xb3 fenicada a proporci\xc3\xb3 d\'1g per cada 22,5 ml. A aquesta suspensi\xc3\xb3 se li afegeix el Rosa de Bengala (per cada 35 ml de suspensi\xc3\xb3hi afegim 1 ml de Rosa de Bengala a l\'1% en aigua destil\xc2\xb7lada) i s\'agita la barreja durant 2 hores a temperatura ambient. Aquesta es filtra per llana de cot\xc3\xb3 i se centrifuga a 10.000 G (unitat d\'acceleraci\xc3\xb3 de la gravetat) per dipositar les c\xc3\xa8l\xc2\xb7lules tenyides, que a continuaci\xc3\xb3 es resuspendran a ra\xc3\xb3 d\'1 g de c\xc3\xa8l\xc2\xb7lules per cada 7 ml de diluent (21,1 g d\'hidr\xc3\xb2xid s\xc3\xb2dic dissolts en 353 ml de soluci\xc3\xb3 salina amb fenol m\xc3\xa9s 95 ml d\'\xc3\xa0cid l\xc3\xa0ctic, que s\'ajusta a 1056 ml amb soluci\xc3\xb3 salina fenicada). La suspensi\xc3\xb3 es filtrar\xc3\xa0 per llana un cop m\xc3\xa9s i dues vegades a trav\xc3\xa9s d\'un prefiltre de fibra de vidre. El color de la suspensi\xc3\xb3 ha de ser vermell intens i el sobrenedant d\'una mostra centrifugada no ha de tenir colorant. El resultat final ser\xc3\xa0 una soluci\xc3\xb3 tamponada amb un pH de 3,65, oscil\xc2\xb7lant +/- 0,05, per al seu millor rendiment. Aquest es guarda a 4\xc2\xa0\xc2\xb0C en la foscor. Per a dur a terme el\xc2\xa0test es diposita una gota del "colorant preparat" (antigen) i una de s\xc3\xa8rum en un portaobjectes, a temperatura ambient. El portaobjectes s\'ha d\'inclinar repetitivament en totes direccions per aix\xc3\xad aconseguir barrejar les gotes, el procediment durar\xc3\xa0 uns minuts. _NEWLINE_En finalitzar la prova, si l\'individu est\xc3\xa0 infectat, els seus anticossos IgG o IgM amb aglutinines espec\xc3\xadfiques presents en el s\xc3\xa8rum reaccionaran enfront de l\'antigen hom\xc3\xb2leg (aglutinogen) i formaran aglutinacions. Si en reaccionar a simple vista s\'observen petits grumolls com grans de sorra o un gruixut anell en la perif\xc3\xa8ria de la gota, la reacci\xc3\xb3 ser\xc3\xa0 positiva i per tant l\'individu probablement estar\xc3\xa0 malalt (Poden donar-se falsos positius en cas d\'infeccions anteriors, essent un gran problema en \xc3\xa0rees end\xc3\xa8miques). Si no s\'observa cap d\'aquests canvis, la mostra segurament ser\xc3\xa0 negativa (no t\xc3\xa9 una especificitat del 100%). La capacitat de reaccionar amb anticossos IgG o IgM \xc3\xa9s molt \xc3\xbatil per al diagn\xc3\xb2stic d\'individus en fase cr\xc3\xb2nica de la malaltia, ja que aquests presenten un alt nivell d\'anticossos IgG dif\xc3\xadcilment detectables pel tradicional m\xc3\xa8tode d\'aglutinaci\xc3\xb3 en tub conegut com a Wright, que permet tamb\xc3\xa9 la detecci\xc3\xb3 en cas d\'infeccions subcl\xc3\xadniques. _NEWLINE_La reacci\xc3\xb3 de la prova enfront dels s\xc3\xa8rums positius (pres\xc3\xa8ncia de grumolls o anell) \xc3\xa9s deguda al fet que la uni\xc3\xb3 antigen-antic\xc3\xb2s \xc3\xa9s insoluble i tendeix a precipitar. La precipitaci\xc3\xb3 t\xc3\xa9 lloc quan la proporci\xc3\xb3 antigen/antic\xc3\xb2s \xc3\xa9s suficient (per\xc3\xb2 no sobrepassa el l\xc3\xadmit) i quan els anticossos bivalents s\xc3\xb3n capa\xc3\xa7os d\'aglomerar l\'antigen insoluble fins al punt de formar aglutinacions visibles, gr\xc3\xa0cies a aglutinines espec\xc3\xadfiques. Si la proporci\xc3\xb3 antigen/antic\xc3\xb2s sobrepassa un cert nivell, la capacitat de l\'antic\xc3\xb2s per aglomerar l\'antigen disminueix i l\'efici\xc3\xa8ncia del test comen\xc3\xa7a a decaure (augmenten els falsos negatius, aspecte a tenir en compte)._NEWLINE_L\'obtenci\xc3\xb3 del s\xc3\xa8rum problema, es far\xc3\xa0 seguint el procediment normal, permetent la coagulaci\xc3\xb3 de la sang i eliminant el co\xc3\xa0gul d\'aquesta.\n_START_SECTION_\nInconvenients\n_START_PARAGRAPH_\nEl test presenta alguns inconvenients tot i els m\xc3\xbaltiples avantatges que pugui tenir, ja que com qualsevol prova serol\xc3\xb2gica a\xc3\xafllada no \xc3\xa9s adequada per totes i cada una de les situacions epidemiol\xc3\xb2giques, i \xc3\xa9s que no t\xc3\xa9 el mateix valor diagn\xc3\xb2stic si es realitza en una \xc3\xa0rea end\xc3\xa8mica o no.\xc2\xa0En una \xc3\xa0rea end\xc3\xa8mica la prova tindr\xc3\xa0 un valor predictiu positiu relativament baix, ja que hi existeix un elevat percentatge d\'individus sans que presenten els anticossos contra Brucella per haver-la patit amb anterioritat, per tant seran falsos positius. En aquest cas, el test tindr\xc3\xa0 baixa especificitat, i \xc3\xa9s que aquest no ens permet quantificar la quantitat d\'anticossos, sin\xc3\xb3 simplement la seva pres\xc3\xa8ncia, per tant no ens permet distingir entre una positivitat deguda a la malaltia actual o un estat immunitari per infecci\xc3\xb3 passada amb anterioritat. Aix\xc3\xb2 ens obliga a utilitzar altres proves quantitatives per a verificar els resultats, com ara la seroaglutinaci\xc3\xb3 en tub la qual ens aporta una major aproximaci\xc3\xb3 de la quantitat d\'anticossos. En una zona no end\xc3\xa8mica el test tindr\xc3\xa0 un elevat valor predictiu positiu, cosa que permet que un resultat positiu sigui pr\xc3\xa0cticament diagnosticat, mentre que la probabilitat que apareguin falsos negatius i s\'exclogui la malaltia augmenta. En aquestes zones l\'especificitat del test ser\xc3\xa0 elevada i la sensibilitat m\xc3\xa9s baixa, contr\xc3\xa0riament al que passaria en una zona end\xc3\xa8mica.\n_START_SECTION_\nDiagn\xc3\xb2stic de la s\xc3\xadndrome de l\'ull sec\n_START_PARAGRAPH_\nEl colorant Rosa de Bengala tenyeix de vermell les c\xc3\xa8l\xc2\xb7lules epitelials corneals mortes, necr\xc3\xb2tiques, desvitalitzades o les quals estan en proc\xc3\xa9s de mort, i el mucus. Prenent, d\'aquesta manera, el nom de "coloraci\xc3\xb3 vital". Permetent, gr\xc3\xa0cies a un patr\xc3\xb3 caracter\xc3\xadstic de tinci\xc3\xb3, la confirmaci\xc3\xb3 del diagn\xc3\xb2stic de la queratoconjuntivitis seca (s\xc3\xadndrome de l\'ull sec) fins i tot, abans que aparegui dany cel\xc2\xb7lular evident. _NEWLINE_La s\xc3\xadndrome de l\'ull sec t\xc3\xa9 defici\xc3\xa8ncia o anomalia de la pel\xc2\xb7l\xc3\xadcula lacrimal precorneal, promou la necrosi i la descamaci\xc3\xb3 de l\'epiteli corneal i conjuntival, i la retenci\xc3\xb3 de moc en el sac conjuntival. El colorant tamb\xc3\xa9 tenyeix els filaments i les plaques corneals, permet observar les zones amb abs\xc3\xa8ncia de mucina, signe caracter\xc3\xadstic de les c\xc3\xa8l\xc2\xb7lules no sanes. Aix\xc3\xad doncs, podrem establir amb m\xc3\xa9s precisi\xc3\xb3 el dany a la conjuntiva o a la c\xc3\xb2rnia ocasionat per la disminuci\xc3\xb3 de la producci\xc3\xb3 de ll\xc3\xa0grimes._NEWLINE_Les c\xc3\xa8l\xc2\xb7lules sanes no capten el colorant, ja que algunes subst\xc3\xa0ncies lacrimals el bloquegen, com ara la mucina, l\'alb\xc3\xbamina, la lisozima i la lactoferrina. En les zones on la pel\xc2\xb7l\xc3\xadcula lacrimal no estigui \xc3\xadntegra o hi hagi una disfunci\xc3\xb3 en la producci\xc3\xb3 dels seus components, el colorant Rosa de Bengala podr\xc3\xa0 penetrar la superf\xc3\xadcie ocular, on tenyir\xc3\xa0 principalment els nuclis cel\xc2\xb7lulars i en menor grau altres org\xc3\xa0nuls. Aquest mateix test es pot utilitzar tamb\xc3\xa9 per a verificar el diagn\xc3\xb2stic de la S\xc3\xadndrome de Sj\xc3\xb6gren (tenir els ulls secs \xc3\xa9s un dels seus s\xc3\xadmptomes).\n_START_SECTION_\nProcediment de la prova\n_START_PARAGRAPH_\nEl Rosa de Bengala en el diagn\xc3\xb2stic de l\'ull sec, es presenta en forma de gotes oft\xc3\xa0lmiques que s\'apliquen soles directament a l\'ull o amb pr\xc3\xa8via aplicaci\xc3\xb3 d\'un anest\xc3\xa8sic t\xc3\xb2pic. Aquest anest\xc3\xa8sic \xc3\xa9s aconsellable pel principal inconvenient del Rosa de Bengala (porsteiorment explicat): la irritaci\xc3\xb3 conjuntival. O si no volem aplicar l\'anest\xc3\xa8sic, podem reduir fins al 0,25% la concentraci\xc3\xb3 per la mateixa ra\xc3\xb3 (irritaci\xc3\xb3), ja que la concentraci\xc3\xb3 que s\'utilitza normalment \xc3\xa9s de l\'1%._NEWLINE_La prova ha estat estandarditzada pel comit\xc3\xa9 del "National Eye Institute" amb la indicaci\xc3\xb3 de fer-ho de la seg\xc3\xbcent manera:_NEWLINE_- Aplicaci\xc3\xb3 pr\xc3\xa8via de l\'anest\xc3\xa8sic t\xc3\xb2pic_NEWLINE_- Aplicaci\xc3\xb3 de 5 \xce\xbcL de Rosa de Bengala. (Les gotes poden ser d\'entre 2 i 5 \xce\xbcL.)_NEWLINE_-  Examinaci\xc3\xb3 del pacient a trav\xc3\xa9s de la llum de fenadura amb el filtre verd._NEWLINE_- El colorant deixar\xc3\xa0 una taca de forma temporal en les c\xc3\xa8l\xc2\xb7lules de l\'ull que estiguin cobertes inadequadament per la pel\xc2\xb7l\xc3\xadcula lacrimal._NEWLINE_- Es qualificar\xc3\xa0 l\'afectaci\xc3\xb3 segons el grau de tinci\xc3\xb3 i el n\xc3\xbamero del total d\'\xc3\xa0rees infectades.\n_START_SECTION_\nCom s\'interpreta?\n_START_PARAGRAPH_\nLa zona exposada de la superf\xc3\xadcie ocular la dividim en tres sectors:_NEWLINE_- Conjuntiva nasal_NEWLINE_- Conjuntiva temporal_NEWLINE_- C\xc3\xb2rnia_NEWLINE_Graduem la tinci\xc3\xb3 de cada un d\'ells de 0 a 3 segons el criteri de Van Bijsterveld. Si sumem els tres valors i obtenim una puntuaci\xc3\xb3 superior a 3,5: \xc3\xa9s un cas de s\xc3\xadndrome d\'ull sec.\n_START_SECTION_\nCaracter\xc3\xadstiques de la prova\n_START_PARAGRAPH_\nLa sensibilitat \xc3\xa9s del 25% (molt baixa), ja que la pigmentaci\xc3\xb3 fa que no es vegi perfectament la tinci\xc3\xb3 del Rosa de Bengala._NEWLINE_L\'especificitat \xc3\xa9s del 90%.\n_START_SECTION_\nInconvenients\n_START_PARAGRAPH_\nPer tot aix\xc3\xb2 comentat, la prova resulta molt \xc3\xbatil per a mesurar la integritat de la pel\xc2\xb7l\xc3\xadcula lacrimal, ja que quan aquesta disminueix, permet la tinci\xc3\xb3 de les c\xc3\xa8l\xc2\xb7lules epitelials. De la mateixa manera, com tamb\xc3\xa9 una lesi\xc3\xb3 epitelial que modifiqui la capacitat d\'interacci\xc3\xb3 amb la capa de mucosa pot donar una tinci\xc3\xb3 positiva._NEWLINE_El Rosa de Bengala no tenyeix les c\xc3\xa8l\xc2\xb7lules sanes. A m\xc3\xa9s a m\xc3\xa9s, t\xc3\xa9 una toxicitat intr\xc3\xadnseca que indueix a la p\xc3\xa8rdua immediata de vitalitat de les c\xc3\xa8l\xc2\xb7lules que no eren correctament protegides per la pel\xc2\xb7l\xc3\xadcula lacrimal. Aquesta toxicitat pot complicar els diagn\xc3\xb2stics d\'altres malalties que depenen de l\'obtenci\xc3\xb3 de cultius de virus o bacteris que es troben en la superf\xc3\xadcie ocular, que es veuran afectats per la toxicitat. Tamb\xc3\xa9 \xc3\xa9s irritant i pot induir a falsos positius, i aix\xc3\xb2 disminueix l\'especificitat del test._NEWLINE_Un altre inconvenient que podem trobar \xc3\xa9s que el Rosa de Bengala \xc3\xa9s molt rar que es fabriqui per fer aquest tipus de prova oftalmol\xc3\xb2gica, ja que \xc3\xa9s contaminant, entre altres motius.\n_START_SECTION_\nActualment\n_START_PARAGRAPH_\nEl Rosa de Bengala ha estat substitu\xc3\xaft pel fluotest que \xc3\xa9s fluoresce\xc3\xafna i oxibuprocaina (anest\xc3\xa8sic, se segueix posant, ja que la manipulaci\xc3\xb3 dels ulls \xc3\xa9s molt molesta pel pacient) o pel verd de lisamina que fan la mateixa funci\xc3\xb3 que feia el Rosa de Bengala, ajuden i contribueixen a l\xe2\x80\x99exploraci\xc3\xb3 ocular.\n_START_SECTION_\nHist\xc3\xb2ria de l\'exploraci\xc3\xb3 de la Funci\xc3\xb3 Hep\xc3\xa0tica\n_START_PARAGRAPH_\nLa capacitat del fetge per excretar colorants va ser demostrada a mitjans del segle passat, de la m\xc3\xa0 d\'Abel i Rowtree el 1909, els quals van valorar la capacitat funcional del fetge mesurant la seva habilitat per eliminar de la sang un colorant injectat via endovenosa a trav\xc3\xa9s de la via biliar. Aquests van mesurar l\'excreci\xc3\xb3 final del colorant i van concloure que l\'eliminaci\xc3\xb3 en femtes era inversament proporcional al grau d\'afectaci\xc3\xb3 hep\xc3\xa0tica._NEWLINE_Gr\xc3\xa0cies a Rosenthal i White, aquest sistema de mesurament va ser substitu\xc3\xaft per la determinaci\xc3\xb3 colorim\xc3\xa8trica de la quantitat de colorant residual en sang. Aquests van estudiar la desaparici\xc3\xb3 d\'una s\xc3\xa8rie de colorants halogenats de la fenoftale\xc3\xafna, demostrant l\'exist\xc3\xa8ncia d\'un espai extravascular en el qual desapareixien els colorants abans de passar al fetge i d\'aqu\xc3\xad al sistema biliar. Rosenthal va proposar la utilitzaci\xc3\xb3 de la bromosulftale\xc3\xafna com el colorant d\'elecci\xc3\xb3, mentre que poc temps despr\xc3\xa9s Delprat i altres, van demostrar que el Rosa de Bengala era igualment efica\xc3\xa7 per a l\'estudi de la funcionalitat hep\xc3\xa0tica. No obstant, per raons no del tot clares, la BSP va despla\xc3\xa7ar al RB en l\'estudi de la capacitat cromodepuradora hep\xc3\xa0tica, malgrat que els resultats de tots els autors s\xc3\xb3n superposables amb tots dos colorants.\n_START_SECTION_\nL\'\xc3\xbas del Rosa de Bengala marcat amb iode 131\n_START_PARAGRAPH_\nL\'estudi de la funci\xc3\xb3 hep\xc3\xa0tica amb Rosa de Bengala, sal s\xc3\xb2dica d\'un derivat halogenat de la fluoresce\xc3\xafna, la tetra-iodo-tetra-cloro-fluoresce\xc3\xafna di-s\xc3\xb2dica, data de l\'any 1923. L\'any 1923 Delprat va realitzar estudis en gossos, en els que va injectar Rosa de Bengala i va efectuar extraccions seriades de sang al minut, i als 2, 4, 8 i 16 min. Comparant el color del plasma separat de la sang extreta amb una soluci\xc3\xb3 testimoni, concentraci\xc3\xb3 de la qual es coneixia pr\xc3\xa8viament, va determinar el percentatge de retenci\xc3\xb3 del colorant en les mostres de sang. Intoxicant als mateixos animals amb cloroform i repetint la prova, va comprovar un augment en la retenci\xc3\xb3 en sang del Rosa de Bengala. Sabent que el cloroform \xc3\xa9s un t\xc3\xb2xic hepatocel\xc2\xb7lular, va demostrar que la depuraci\xc3\xb3 plasm\xc3\xa0tica del colorant en estudi estava \xc3\xadntimament lligada a la capacitat funcional de l\'hepat\xc3\xb2cit._NEWLINE_Anys m\xc3\xa9s tard, el 1927, Kerr i els seus col\xc2\xb7laboradors van utilitzar aquesta prova a l\'home, determinant el percentatge de retenci\xc3\xb3 per comparaci\xc3\xb3 en un fotocolor\xc3\xadmetre i en el qual s\'eliminava el molest pas de la preparaci\xc3\xb3 d\'un testimoni determinat. En l\'estudi efectuat en diverses hepatopaties, va mostrar retencions majors que les observades en persones amb una funci\xc3\xb3 hep\xc3\xa0tica normal. D\'altra banda, la prova realitzada en malalts amb patologia extra hep\xc3\xa0tica, no va revelar alteracions en els seus resultats. El metabolisme del Rosa de Bengala no era suficientment conegut i es creia que al ser incorporat al torrent sanguini era extret de la sang per les c\xc3\xa8l\xc2\xb7lules de Kupffer i eliminat per l\'hepat\xc3\xb2cit, per les vies biliars, a l\'intest\xc3\xad, sent la depuraci\xc3\xb3 plasm\xc3\xa0tica extrahep\xc3\xa0tica, menyspreable. No obstant aix\xc3\xb2, les dosis utilitzades de 5 mg per kg de pes produ\xc3\xafen toxicitat i el colorant retingut en l\'organisme produ\xc3\xafa fen\xc3\xb2mens de fotosensibilitat i una determinaci\xc3\xb3 enutjosa al plasma ict\xc3\xa8ric._NEWLINE_L\'any 1949, Mendeloff va utilitzar la propietat de fluoresc\xc3\xa8ncia del Rosa de Bengala amb llum ultravioleta, demostrant amb l\'estudi microsc\xc3\xb2pic del fetge de rates, que 10 minuts despr\xc3\xa9s d\'haver-les injectat el colorant, la fluoresc\xc3\xa8ncia vermell-taronja del Rosa de Bengala apareixia \xc3\xbanicament en els hepat\xc3\xb2cits, amb la qual cosa va demostrar la no-intervenci\xc3\xb3 de les c\xc3\xa8l\xc2\xb7lules de Kupffer en el metabolisme de la subst\xc3\xa0ncia en estudi. Per\xc3\xb2 els inconvenients derivats de la seva toxicitat i de dificultat en la seva determinaci\xc3\xb3 persistien._NEWLINE_L\'any 1955, Taplin va introduir un important avan\xc3\xa7 substituint els \xc3\xa0toms de iode natural per un is\xc3\xb2top radioactiu, el iode 131. D\'aquesta forma el compost marcat podia ser detectat externament mitjan\xc3\xa7ant aparells adequats, amb el que s\'eliminava un factor important d\'error, la determinaci\xc3\xb3 colorim\xc3\xa8trica en pacients ict\xc3\xa8rics i d\'altra banda desapareixia la toxicitat en funci\xc3\xb3 de la m\xc3\xadnima quantitat de Rosa de Bengala utilitzat. Tot i aix\xc3\xad, el m\xc3\xa8tode era \xc3\xbanicament qualitatiu i amb error en factors com la dosi injectada, la mida de la persona, el volum del fetge, etc._NEWLINE_L\'any 1956, Lowestein, utilitzant la mateixa t\xc3\xa8cnica de Taplin, va idear un m\xc3\xa8tode de valoraci\xc3\xb3 quantitatiu determinant el temps mitj\xc3\xa0 de captaci\xc3\xb3, temps amb un lapse en el qual la radioactivitat en sang perif\xc3\xa8rica dequeia a la meitat, el temps mitj\xc3\xa0 d\'excreci\xc3\xb3, temps amb un lapse en el qual es desfeia de la meitat de la radioactivitat captada i per \xc3\xbaltim determinava la capacitat vascular hep\xc3\xa0tica._NEWLINE_L\'any 1958, Nordyke i Blahd van estudiar l\'excreci\xc3\xb3 del Rosa de Bengala, determinant el temps d\'arribada a l\'intest\xc3\xad de la radioactivitat eliminada pel fetge, mitjan\xc3\xa7ant un detector ubicat sobre la fossa il\xc3\xadaca esquerre, en el que es va concloure que el temps que transcorre en arribar el colorant a la zona del localitzador, serviria per fer el diagn\xc3\xb2stic diferencial entre lesi\xc3\xb3 hepatocel\xc2\xb7lular i obstrucci\xc3\xb3 de les vies biliars intra o extrahep\xc3\xa0tiques._NEWLINE_L\'any 1959, els anteriors autors van considerar que la mesura de la radioactivitat sobre la zona hep\xc3\xa0tica podria estar exposada a error per mobilitat respirat\xc3\xb2ria del fetge o gran vascularitzaci\xc3\xb3 d\'aquest, amb la qual cosa part de l\'activitat detectada es deu al fet que hi ha la sang circulant i proximitat de la ves\xc3\xadcula biliar, on es concentra el colorant. Aix\xc3\xad van detectar la caiguda de la radioactivitat en la sang perif\xc3\xa8rica, expressant els resultats obtinguts en termes de la relaci\xc3\xb3 20 minuts/5 minuts, amb un quocient que indica el percentatge de colorant retingut en sang._NEWLINE_L\'any 1960, Meurman va demostrar que el Rosa de Bengala circula en la sang unit quasi en la seva totalitat a la fracci\xc3\xb3 alb\xc3\xbamina de les prote\xc3\xafnes plasm\xc3\xa0tiques i la resta en les globulines, sent la quantitat determinada en els elements cel\xc2\xb7lulars sanguinis, menyspreables.'